Predkladacia správa

Národný akčný plán pre deti  bol vypracovaný na základe záverečných odporúčaní Výboru OSN pre práva dieťaťa, ktorý na svojom 25. zasadnutí v októbri roku 2000 prerokoval prvú  Východiskovú správu k Dohovoru o právach dieťaťa, ktorú Slovenská republika na tomto zasadnutí obhajovala.
Odporúčania Výboru smerovali predovšetkým do oblasti koordinácie, monitorovania, rozpočtového rozdelenia, zákazu diskriminácie, ochrany pred týraním, neľudským alebo ponižujúcim zaobchádzaním alebo trestaním, do oblasti náhradnej starostlivosti a rodinného prostredia, zdravotnej starostlivosti, vzdelávania a osobitných opatrení ochrany. Pripraviť národný akčný plán na implementáciu záväzkov vyplývajúcich z Dohovoru bolo jedno z kľúčových odporúčaní Výboru.
Národný akčný plán pre deti schválila vláda SR uznesením č. 837 zo 7. augusta 2002 a uložila ministrovi práce, sociálnych vecí a rodiny vyhodnotiť jeho plnenie za roky 2002 – 2004 a pripraviť jeho aktualizáciu na roky 2005 – 2007. Vychádzajúc z odporúčaní Výboru OSN pre práva dieťaťa sú úlohy v Národnom akčnom pláne pre deti zoskupené do nasledujúcich okruhov: výchova a vzdelávanie detí a mládeže; zdravie, zdravotná starostlivosť a výživa detí a mládeže; životné prostredie a bývanie; ochrana detí a mládeže pred negatívnymi javmi; starostlivosť o deti a rodinu a starostlivosť o deti žijúce mimo vlastnej rodiny; trestné súdnictvo pre deti a mládež; účasť detí a mládeže v konaniach, ktoré sa ich týkajú a názory detí; vzdelávanie pracovníkov rôznych oblastí (jednotlivých rezortov), ktorí pracujú s deťmi a pre deti, metodika; podpora programov pre deti a mládež a voľný čas detí a mládeže. 
Cieľom Národného akčného plánu pre deti bolo predovšetkým prispieť k budovaniu a rozvoju uceleného a účinného systému ochrany práv a záujmov detí. Na plnení úloh vytýčených v Národnom akčnom pláne pre deti sa podieľali predovšetkým rezorty školstva, spravodlivosti, zdravotníctva, vnútra, práce, sociálnych vecí a rodiny, kultúry a generálna prokuratúra. K implementácii Dohovoru o právach dieťaťa prostredníctvom Národného akčného plánu pre deti  prispelo hlavnou mierou predovšetkým prijatie nových právnych úprav v oblasti rodinného práva, Občianskeho súdneho poriadku, Trestného zákona a Trestného poriadku a sociálnoprávnej ochrany detí a sociálnej kurately. Práve zdĺhavosť legislatívneho procesu pri prijímaní nových zákonov, ktoré zohrávajú z hľadiska plnenia úloh Národného akčného plánu pre deti  kľúčovú úlohu,  bola jednou z príčin posunutia termínu jeho vyhodnotenia. V nadväznosti na vyhodnotenie plnenia úloh  pripravilo Ministerstvo práce, sociálnych vecí a rodiny SR návrh na aktualizáciu Národného akčného plánu pre deti na roky 2005 – 2007,  ktorá bude obsahovať ďalšie opatrenia pre implementáciu Dohovoru o právach dieťaťa vychádzajúce z odporúčaní Výboru OSN pre práva dieťaťa a ktorá zároveň zúročí doterajšie skúsenosti jednotlivých rezortov s plnením úloh.